**ოლგა კოროლიონოკი**

**„ვის უხმობს (მესამე) ზარი?!“...**

სცენა წარმოადგენს სარეპეტიციოს, სადაც გადიან რეპეტიციებს , ასრულებენ ნაწყვეტებს სპექტაკლებიდან, სადაც ნებისმიერ მსახიობს შეუძლია შესვლა ხმის იოგების გასავარჯიშებლად, ანდა ტექსტის დასასწავლად...სცენის ჩაცმულობა ტრადიციულად შავია და სიღრმეში მოჩანს კარი. სცენას არ აქვს არც ფარდა და არც გვერდითი კულისები...სცენაზე რამდენიმე შავი კუბია, რომელიც შემორჩა რეპეტიციის შემდეგ (ან სულაც დაუდგამთ რეპეტიციის ჩასატარებლად) . კუბები საკმაოდ მოზრდილია და მყარი. შემოდის მსახიობი გიორგი ალექსანდროვიჩი. ეს-ესაა დაასრულა რეპეტიცია. თავზე მასხარას ჩაჩი ახურავს „მეფე ლირიდან“. სამოსი სარეპეტიციოა, მოსახერხებელი და თავისუფალი...ის ძალზე დაღლილია, მხოლოდ არა იმდენად ფიზიკურად, რამდენადაც... ხომ მიმიხვდით არა?!...მისი დაღლილი მზერა აქეთ-იქით აწყდება სივრცეს დასაყდენის ძიებაში, მაგრამ ამაოდ...არის მხოლოდ საგნები, ფაქტურები, ჩრდილები...და რჩება შთაბეჭდილება, რომ ისინი მისგან რაღაცას მოითხოვენ... მსახიობი თავს ძალას ატანს და მზერას დარბაზში, ზედ საკუთარ ცხვირწინ აჩერებს... დიახ, მსახიობებს შეუძლიათ „დარბაზში“ მიმართონ მზერა...ეს მათი ჩვევაა...

**გიორგი ალექსანდროვიჩი( თავისთვის დეკლამირებს) :**

ყური კარგად მათხოვე: რაც რამა გაქვს, სჯობია რომ იმას ჰფარვიდე,

რაც რამ იცი, სჯობს რომ იმას არ სთქმიდე.

გაცემასა ყველაფრისას არ ჰქმიდე,

ცხენზედ იჯდე და ფეხით არა ვლიდე.

რაც იცი, მასზედ მეტს ისწავლიდე,

არვის ენდო, ვიდრე არ გაიცვნიდე,

ლოთობას და ქალთ დევნას დაიშლიდე,

შინიდგანა კარში არარ გახირდე.

მაშინ იქმნე მდიდართ თანასწორია,

როგორც სწორედ ოცი ათჯერ ორია!“

ღმერთო, ვინ სულელმა მოიგონა ეს ყოველივე? მე მასხარა ვარ, მასხარა!... რამ მაფიქრებინა ლამის 70 წლის კაცს მასხარას თამაში?...ოხ, ეს რეჟისორები, რა?!...ირგვლივ თუ ყველა ბრიყვი იქნება, ვინ იტყვის რით დასრულდება ყოველივე? ...

**კუბზე ჩამოჯდება და ხელში ჩაჩს ატრიალებს...**

„ითამაშე და ნუ დაივიწყებ ზომიერებას!“...„რეპეტიცია -ჩემი სიყვარულია!“(აფასებს ჩაჩს) სპექტაკლი კი 45 წუთში მაქვს...რას ვიზამთ, თავად ვარ დამანაშავე, შემეძლო...შემეძლო, არ დავთანხმებულიყავი...არა, რა! ყველას აწყობს რეპეტიციას მიყოლებული სპექტაკლი, ხოლო მე ის მაწყობს, რაც ყველას! რას ვთამაშობთ დღეს? რაო-რაო-რაო-რას ვთამაშობთო?! ააა, დანტეს „ღვთაებრივს...“

„უსიერ ტევრში ამ ცხოვრების ნახევარგზაზე

ანაზდეულად გამოვფხიზლდი გზადაკარგული...“

ნახევარგზაზე... თუ შუასამზღვარზე...ჯანდაბა! დამავიწყდა ნახევარგზაზე თუ შუასამზღვარზე?...ააა... სამზღვარი...გამახსენდა საზღვარი, სამზღვარი „სულს სწყურია საზღვარი როგორც უსაზღვროება!“ რომ ყოფილიყო ნახევარგზაზე დავიმახსოვრებდი გზაზე -ბზაზე -არ ვარ აზრზე!...

**ეცინება...**

„რაც იცი, მასზე მეტს ისწავლიდე ...“ ვლიდე და ვლიდე ...ლიდე და ლიდა...იდა და იდა...„გეშინოდეს მარტის იდების!“ ...ოოოო, იდასთან დასარეკი მაქვს!...

**იღებს მობილურ ტელეფონს და ხმოვან შეტყობინებას უსმენს:**

**იდა(ცოლი) :** „რა უბდურებაა, რომ არადროს პასუხობ ჩემს ზარებს! როდემდე შეიძლება ასე გაგრძელდეს?! გაითვალისწინე, რომ მე ისევ არ გელაპარაკები! მოკლედ, ნინიმ დარეკა და ხვალ გოგლიკოს მოგვიყვანენ, ვერავისთან ტოვებს . თან მეგი ქმარს ეჩხუბა და ისიც ჩვენთან რჩება ...იოგურტი უყიდე... დასალევი... უცხიმო...და საერთოდ, როდის აპირებ ჩემთან შერიგებას?... წნევები მაქვს უკვე...არ შემიძლია რა, დავიღალე! ...მძულხარ. მეზიზღები! აუტანელი ადამიანი ხარ! ... მთელი ენერგია გამომწოვე!...ეს შენი ლოთობები, ძმაკაცები, ბოჰემა და ტაშ-ფანდური ყელში ამომივიდა! ...სადაც გინდა იქ წაბრძანდი, მაგრამ იოგურტი ბავშვს დაახვედრე!....გასაგებია?!...“

**ხმოვან შეტყობინებას თიშავს და ერთხანს ჩუმად ზის... შემდეგ ტელეფონს ესაუბრება:**

„იდა, შენ მე ... ასე აღარ შემიძლია...მეც მაქვს წნევა... და საერთოდ, ახლა სცენაზე ვარ გასასვლელი! მთავარი როლია...რა იოგურტი? იდა,...მისმინე... მე უკვე 30 წელია გებოდიშები და გირიგდები...რაცა ვარ, ესა ვარ!...მე პატივისცემა და დაფასება მჭირდება შენგან! მჭირდება, რომ შინ , ოჯახის წევრები მაფასებდნენ და მიფრთხილდებოდნენ! მე ყველაფერს გაძლევთ, რაც გამაჩნია... როგორც ხორცის საკეპ მანქანაში ვაყრი და ვაყრი ფულს...გრძნობებს...ემოციებს...მთელ ჩემს ცხოვრებას ... და შენ ამ ყოველივეს ფერფლად აქცევ!...და მიარაკუნებ როგორც საკერავი მანქანა: ტა-ტა-ტა-ტა-ტა-ტა-ტა-ტა! ხანდახან ისე მინდა გამოვგლიჯო ეს ზონარი შტეფსელიდან და ...ამავე ზონრით...ერთხელ მაინც დამლაპარაკებიხარ ადამიანურად?!...

**ხელს აჭერს ხმოვანი შეტყობინების ღილაკს:**

„ხო, იდა! ვიყიდი იოგურტს... ნუ ღელავ!...და სპექტაკლის მერე მოვალ და შეგირიგდები...“

**აგზავნის შეტყობინებას და ერთხანს მდუმარედ ზის...გარკვეული პაუზის შემდეგ ტელეფონი რეკს...ეკრანს დახედავს :**

„იდაააა!“

**ტელეფონი რეკს.**

**ის უმზერს ეკრანს.**

**ტელეფონი რეკს გაბმულად და მონოტონურად...**

**ის ტელეფონს ესაუბრება:** მაპატიე, იდა, ძალიან შემ...მაგრამ მე არ ვუპასუხებ შენს ზარს...მე რომ ეხლა გიპასუხო, სცენაზე ვეღარ გავალ...იდა, შეწყვიტე რეკვა!...

**ტელეფონი დუმდება და ისიც შვებით ამოისუნთქებს, მაგრამ ცოტა ხანში მობილური ისევ იწყებს რეკვას...**

„და , რამდენ ხანს შეიძლება ასე გაგრძელდეს ?! ...იდა, გაიგე, რომ არ ვუპასუხებ შენს ზარს!...გაიგე ბოლოსდაბოლოს, რომ არ გიპასუხებ , შემეშვი...დამანებე თავი!...შენ ხომ ნაწყენი ხარ ჩემზე? ხო არ მცემ ხმას ? ჰოდა, იყავი შენთვის ხმაგაკმენდილი და მორჩა და გათავდა! მიდი შენს ქალიშვილთან , წაუტირე, ქალურად გული გადაუშალე ,რა უვარგისია შენი ქმარი და მისი მამა...ხო, მე სასტიკი ვარ!

**ტელეფონი დუმდება.**

**გვერდზე იყურება და მრისხანებას ძლივს იოკებს...ტელეფონზე კვლავ შემოდის ხმოვანი შეტყობინება. ხელს აჭერს ღილაკს:**

**იდა :** „ჯანდაბამდე გზა გქონია!“...

**გიორგი ალექსანდროვიჩი :** „წადი შენი!“

**თიშავს ტელეფონს და მოისვრის...დგება და ნერვიულად სცემს ბოლთას...საათს დაჰყურებს...**

სპექტაკლმდე ნახევარი საათია!...ჯანდაბა!

**კორიდორში, კარს მიღმა ისმის რეჟისორის ასისტენტის ხმა:**

„გიორგი ალექსანდროვიჩ, სად ხართ?“

**ირინდება და სცენის პორტალს მიღმა უჩინარდება. კარი იღება და ისმის ხმა :**

„გიორგი ალექსანდრვიჩ, !

**აყურადებს**:

„\_ აქ ხართ?“

**კარი ხმაურით იხურება და ნაბიჯების ხმა წყდება.**

**მსახიობი მიირბენს ტელეფონთან და ხმას ურთავს, მერე სულაც თიშავს და ჩაჩთან ერთად კუბის ქვეშ მალავს.**

**თავად გამოდის ავანსცენაზე და გვერდით პორტალს ეყრდნობა მხრით. მერე კედლის მიღმა უჩინარდება და ჯაშუშური ფილმების პერსონაჟივით იჭყიტება პორტალიდან, ისე რომ კარი რომც შემოაღოს ვინმემ, მაინც ვერ შენიშნავს მას.**

* „ჩაჩი გავყიდე,

ყულფი ვიყიდე

ბრიყვი მეფემან გადავიკიდე“...

ბოშა ქალმა მიმარჩიელა... მაღაზიიდან გამოვდიოდი, რომ თითქოს მიწიდან ამოიზარდაო, წინ ამესვეტა მეუბენება: ბედნიერი ადამიანი ხარ, დიდხანს იცოცხლებო! 70 -ისა ვარ-მეთქი ვეუბნები , ის კიდე : კიდე 20 წელი მომიციაო! -მპასუხობს. ბევრი ვიცინე, იმან-აი ნახავო! მერე ვეუბნები -არ მინდა- მეთქი. ჯიბეში ხელს ვაფათურებ, რომ ხურდები მივცე მარჩიელს, თან ვფიქრობ ,რომ არ მინდა ამდენ ხანს სიცოცხლე...ყელში ამომივიდა! რა ბედნიერება?...რის ბედნიერება? განა ეს ბედნიერებაა? ...

„უსიერ ტევრში ამ ცხოვრების ნახევარგზაზე

ანაზდეულად გამოვფხიზლდი გზადაკარგული...“

ბევრი ფიქრობს, რომ ბედნიერი ვარ და წარმატებული. ბევრს შურს კიდეც ჩემი და უნდათ, რომ ჩემნაირები იყვნენ. რატომ დავეძებთ მუდმივად კუმირებს, რად გვინდა მათსავით ცხოვრება? რატომ გვინდა, მუდმივად, ვიყოთ ისინი და არა საკუთარი თავი? ყველა ცდილობს, სხვას მიბაძოს , სხვას დაემსგავსოს, ეს ალბათ ნაკლებ თავდაჯერებულობის ბრალია... როგორც რწყილები ავეკრობით ვისმეს და თავები უკვე ძაღლები გვგონია...ძაღლი და რწყილი - ცხენი და მისი მხედარი! მიდი და აჭენეეე, არადა, არსი ერთიდაიგივეა! ან იქნებ, ამ ქვეყნდ ღმერთი დაცოტავდა...დაპატარავდა...კი, ასეა -ჩვენში ღმერთი მოკვდა...გაქრა...აორთქლდა...ქრება და ქრება და მალე, ძალიან მალე აღარ დარჩება სულაც ...სამაგიეროდ, შიშმა დაიბუდა...ჰოდა, რწყილებივით დავხტივართ და ვეძებთ, ვის მივეწებოთ...

თეატრიც იმიტომ გახდა ასეთი...„რჩეულთა“ თეატრი...„რჩეულ არტისტთა“ თეატრი ...რეჟისორებისაც!... პრინციპი ერთია : თეატრი- ეს მე ვარ! კერპების თეატრი! -სასაცილოა!

ადრე სულ სხვაგვარად იყო...მგონი...

მე ბევრს ვთამაშობ...ყველგან მეძახიან...მიწვევენ...ყველა მიცნობს, ბევრს ვუყვარვარ!...კი, აბა რა! ბედნიერი ვჩანვარ!

„ვეღარ გიამბობთ, ვით დავკარგე მე გზა მართალი,

თურმე ჩემს თვალებს მორეოდა ეგზომად რული,

ჯერაც ჭალაკი საშინელი არ გამეარა“...

თუმცა რაიმე ღირებული რომ შექმნა, უნდა გეტკინოს. შიგნიდან უნდა გტკიოდეს...მაგრამ როცა რაიმე ნამდვილი ტკივილით გტკივა, ისეთი უსიამოვნოა!...ამიტომაც ცდილობ გაერიდო, გაემიჯნო, შეიფუთო როგორც ცელოფანში...ამიტომაცაა შენი ცხოვრება ასეთი ბრჭყვიალა, აკურატული და ასეთი უხილავი ამ სიფრიფანა ცელოფანში...თითქოს არც არსებობდეს...აი შენ თავად კი ხარ, მაგრამ შენი ცხოვრება-არ არსებობს!...

„არ მახსოვს , როგორ შეველ სავანეს,

თითქოს სიზმარმა მე სიცრუით სრულად შემმოსა,

როს დამებნა ჭეშმარიტი მე გზა და კვალი“ ...

ერთი სპექტაკლია, ზღაპარი... მოხუცს ვთამაშობ ,რომელსაც უნდა რომ 13 წლის გოგონას მისი წილი ცხოვრება გამოსტაცოს ... აი ასეთი ბოროტი მოხუცი ვარ...წარმოიდგინეთ, რომ საკუთარი წლები იცხოვრა, ლხენით გალია და მაინც არ ყოფნის...სხვისი წლების მიტაცება უნდა.. ჰოდა, .რეჟისორს ვეკამათე... ვეუბნები, ეს მოხუცი ხარბია, სხვისი ცხოვრების მითვისება უნდა- მეთქი ...არაო- დაიჟინა, სიცოცხლის მოყვარულიაო...სიცოცხლე უყვარს და დიდხანს ცხოვრება სურსო...მომკალი და ვერ ვიგებ!...განა სიცოცხლისმოყვარულ ადამიანს შეუძლია იმგვარად გალიოს სიცოცხლე, რომ არ დაიღალოს?!...

დავიღალე!...

და-ვი-ღა-ლე...

ერთ ამბავს გიამბობთ...ჯერ არავისთვის მიამბნია...

გამიგეთ, მე ეს ძალიან მჭირდება, მჭირდებ,ა ვისმეს მოვუყვე ...მხოლოდ ერთი წამი! ეხლავე...ეხლავე მოვალ...

**მკვეთრად წამოიმართება და საათს დასცქერის...**

...თხუთმეტი უკლია...

**იხდის ფეხსაცმელს და უხმოდ უჩინარდება კარში...მცირე ხნის შემდეგ ტანსაცმლის ფუთით ბრუნდება. ყოველდღიური ქურთუკი, ფეხსაცმელი, შარვალი, პერანგი და ჩანთა... მთელ ნივთებს ერთ დიდი გორგლად კრავს და მასაც კუბიკის ქვეშ მალავს. დარჩენილ ორ კუბიკს პორტალს მიაყრდნობს და ამ პირობითი კედლის წინ ირინდება...**

**კორიდორიდან კვლავ მოისმის რეჟისორის თანაშემწისა და სხვათა ხმები...ნაბიჯების ხმა სხვადასხვა მხრიდან მოისმის...აშკარაა, რომ დაეძებენ...კარი ზედიზედ იღება და იხურება. მას მოუხმობენ :**

„გიორგი ალექსანდროვიჩ!“...„გიორგი ალექსანდროვიჩ!“

**(ჩურჩულით)** ერთი სიტყვით...

**აყურადებს...**

-ლა-ლე-ლი-ლო-ლუ! დავე-ლო-დოთ!

**სახეზე ბედნიერი ბავშვური ღიმილი დასთამაშებს და ტუჩებთან მიტანილი სალოკი თითით ანიშნებს მაყურებელს, რომ ისინიც ჩუმად იყვნენ.**

**შორიდან აღწევს რეჟისორის ასისტენტისა და სხვათა ხმები: „ნივთები გამქრალია! ეტყობა წავიდა...გაიქეცით... ქუჩაში დაეწიეთ! მოაბრუნეთ! ჩქარა! არ ვიცი, საით წავიდე!...ეგებ ცუდად გახდა?! ...ასეთი რამ პირველად ხდება!“......**

**(თავისთვის ჩაილაპარაკებს)**

**-**და უკანასკნელად!...

**სახიდან ღიმილი უქრება. კორიდორში ნაბიჯების ხმა წყდება და აღარც სხვა ხმები აღარ ისმის. ირგვლივ სამარისებური სიჩუმე ისადგურებს.**

* რაც არის, არის! ერთი სიტყვით, იმ დღეს თეატრში გახლდით ერთ სპექტაკლზე...მეგობრებმა დამპატიჟეს და მეც წავედი...მე ხშირად ვნახულობ სხვების სპექტაკლებს...რაღაცნაირად ასე ხდება ხდება სულ...გაიხსნა ფარდა...აჟღერდა მუსიკა. არა, ასე არა... თავდაპირველად სინათლეს ჩაუწიეს...მერე გაისმა მუსიკა და აიწია ფარდა...მერე დარბაში საერთოდ ჩაქრა შუქი და მუსიკის ხმაც გაძლიერდა... ნელ-ნელა სიბნელიდან სცენაზე დეკორაციის დეტალები გამოიკვეთა...ავეჯის ფრაგმენტები, ფერადი ლაქები უკანა პანოზე...გამოიშალნენ მსახიობები, გაისმა ტექსტები და აი, სწორედ აქ დამეწყო, რაც დამეწყო!...ყურება აღარ შემეძლო...გული მერეოდა...ვუყურებდი სპექტაკლს და ვგრძნობდი, რომ მეტის ატანა აღარ შემეძლო...ცუდად გავხდი და სცენას მზერა ავარიდე...წინა რიგის სავარძლის საზურგეს ჩავაშტერდი, სადაც სავარძლის ნომერი იყო მიკრული...ოცდაექვსი ...თვით ამ ციფრმა ისე გამაღიზიანა, რომ კინაღამ პირღებინება დამეწყო...თვალები ჯერ დავხუჭე, მერე გავახილე...ისევ სცენისკენ გავიხედე...თამაშობენ, დადიან, საუბრობენ...ურიგოდ როდი თამაშობენ...აი აქ კარგად შეასრულეს, აქ კი, მე ცოტა სხვაგვარად ვითამაშებდი...აი, ახლა პერსონაჟი კულისასკენ წავა, მეორე, ავანსცენაზე რომელიც დარჩა, შეუმჩნევლად იღებს სუნთქვას ახალი ფრაზის წარმოსათქმელად...მუსიკა კონკრეტულ რეპლიკაზე შემოვიდა..ახლა მონოლოგი დაიწყება...ოოო, არ შემიძლია!...არ შემიძლია, მორჩა და გათავდა! ხომ გესმით?!...მთლიანად ავცახცახდი,,,კრიჭა შემეკრა და ტირილი მომინდა...დარბაზიდან გამოვვარდი, კორიდორში მივქროდი პიჯაკის მკლავზე კბილებჩაფრენილი...ტუალეტს როგორც იქნა მივაღწიე და შევვარდი კაბინაში...ვღმუი, სახით გრილ კაფელს ვარ აკრული და მთელი ხმით ვღმუი...პირში პიჯაკი მაქვს გაჩრილი, პიჯაკზე ნერწყვია...და არ მრცხვენია... ცუდია ეს ყოველივე...ცუდი და თავგანწირული, სასომიხდილი და მაინც არ მრცხვენია!...

მერე ყველაფერმა გადამიარა. ერთი ღრმად ამოვისუნთქე, პირი დავიბანე, საკუთარ ანარეკლს სარკეში შევხედე და თვალი თვალში გავუყარე...ამოვიოხრე, გავიღიმე (როგორც შემეძლო) და...თავი ვაიძულე, დავბრუნებულიყავი მაყურებელთა დარბაზში დარჩენილი წარმოდგენის სანახავად...

ექიმები ამბობენ, რომ ეს წმინდა ფსიქოლოგიური ამბავია...არ ვიცი, მე უკვე ძლიერ დავბერდი ამისათვის...მერე დიდხანს ვებრძოდი საკუთარ თავს ამ ამბის შემდგომ...არც ძილი შემეძლო და არც მუშაობა!...

შვებულება ავიღე, უფრო სწორედ, ბიულეტენი...რაც მართალია, მეგობრები, ღვთის მადლით, ყველგან მყავს...

აგარაკზე წავედი...ერთი. ორი...არა, სამი დღით...ამაზე მეტი დროით ჩემი გრაფიკის გადამკიდე, უბრალოდ ვერც შევძლებდი...სულ მარტო ვიყავი, ვიწექი უხმოდ მამისეულ ტახტზე ორად მოკაკვული და სიჩუმეს ვუსმენდი...და ერთხელაც სიკვდილი მესტუმრა...ძილში? კი ბატონო , იყოს სიზმარში...თორემ იფიქრებთ, მოხუცი შეშლილიაო...ჰოდა, მომიახლოვდა ეს მშვენიერი არსება და საწოლთან ჩამომიჯდა...ზის და შორეთს გასცქერის... თოთქოს მე ვერც კი მხედავს...

მერე გავაბით საუბარი:

-აბა, რას მეტყვი, ძვირფასო, მომაკითხე?

-არა, ჯერ ადრეაო, -მეუბნება...

-ადრეა? კაი ერთი!

-ადრეა...ადრე... ისე .სალაპარაკოდ მოვედი...

და ისევ დუმს...

-არავინ მყავს ხმის გამცემი...არავის ვუყვარვარ...

-და რაზე უნდა ვისაუბროთ?

-უხნაური ხარ, მოხუცო! თითქოს გიყვარვარ, მაგრამ სიკვდილს მაინც არ აპირებ...

-სიკვდილის ყველა აპირებს და მეც ვაპირებ, სადაც სხვა, იქაც -მე ...

-ვითომ?!

-ხელები მიკანკალებს...

-ყველას უკანკალებს...

-და რა არის სიკვდილი? მე ისე მაშინებს სიცოცხლე, რომ სიკვდილის აღარ მეშინია...სიცოცხლე ხომ საშიშია?

-ვიცი, ვიცი და მაგიტომაც მოვედი...

-დამეხმარები?

-რასაკვირველია...მე ყველას ვეხმარები...

-შენ კეთილი ხარ...კეთილი და მშობლიური...

-დაგეხმარები როცა დრო მოვა...აქ რაღაც ისეთი ნიუანსებია...

-მისმინე, ძვირფასო, ძალიან გთხოვ...

-გისმენ...

-გთხოვ ,მიპასუხე: შენი სამსახური დროდადრო გულს არ გირევს ?...

იგი დაუმშვიდობებლად გატრიალდა და წავიდა...მე დიდხანს თვალი ვერ მოვხუჭე...დილამდე ვიწექი და ვფიქრობდი...ვფიქრობდი, როგორ წავიდოდი ხვალ თეატრში და ვითამაშებდი შექსპირს.მერე? მერე კიდევ ვითამაშებ...კიდევ და კიდევ...რეპერტუარი გაწერილია, ბილეთები -გაყიდული...ბიულეტენი ბიულეტენად , მაგრამ ართამაში არ შეიძლება...

მერე კიდევ დიდხანს მიჭირდა, შევიდოდი სცენაზე და ეგრევე ყელში ბურთი მაწვებოდა, და ვგრძნობდი, რომ ცოტაც და გული ამერევა!

რას არ მივმართე , ხან მენთოლიან აბებს ვწუწნიდი, ჯანჯაფილს ვღეჭავდი, პიტნისგან სამაჯური დავწანი და ყოველის სპექტაკლის წინ ვყნოსავდი ...უარესი მემართებოდა, აბებს ვყლაპავდი, ექიმებს არ ვასვენებდი, მეგობარმა ფსიქიატრმა ორი კვირა სტაციონარზე მასთან დაწოლა მირჩია...უარი ვუთხარი...

მერე...მერე რაღაც მოხდა...

**დუმს და ძალებს იკრებს.**

რაც არის, არის! გიამბობთ!

ერთი გოგონააა. ისეთი მშვენიერია, როგორც მინდვრის ყვავილი...

-„ მერე ვინ! ნაზი, მშვენიერი, სუსტი არსება,

რომელს ქმრის შერთვა ისე რიგად ეზიზღებოდა,

რომ შეძლებითა და შვენებით განთქმულ ყმაწვილ კაცთ,

თავის ქვეყნის შვილთ გამოჩენილთ უთხრა უარი.

მთელმა ქვეყანამ განმსაჯოს და გამასამართლოს, “

**მსახიობი თვალებს ხუჭავს და სახე უმშვიდდება, უნათდება..ის იწყებს ლაპარაკს დახუჭული თვალებით, თითქოს სიზმარს ყვებოდეს...საუბრობს ისე წამღერებით და წყობისად, თითქოს პიესის ტექსტს წარმოსთქვამდეს...საუბრობს და სახე ეწმინდება , თითქოს უახალგაზრდავდება...ბევრი-ბევრი წლით უახლაგაზრდავდება....ის საუბრობს, მაგრამ ისეთი შთაბეჭდილება იქმნება, რომ სხვა ხმა ლაპარაკობს. ქალის ლამაზი ხმა მისი მეხსიერების სიღრმიდან:**

-„ მოდი ვითამაშოთ, ვითომ შენ შენ არ ხარ...და მე - მე არ ვარ...და არ არსებობს არავითარი გარემოება, რასაც ანგარიში უნდა გაეწიოს... არც არაფერი არსებობს...სამყარო არ არსებობს ჩვენს ირგვლივ...არამედ არსებობს სხვა პლანეტა, სადაც ყველაფერი სხვაგვარადაა. იქ იისფერი ბალახია და მწვანე ზეცა...შენი თვალები ყვითელია და ჩემი? ჩემი წითელი, როგორც მზე ჰორიზონტზე ჩასვლისას ანდა ტყის მარწყვი...

. . . . . . . . . . . . . . . . . . . . . . . . . .

ხვალ დილით გავიღვიძებთ და ყველაფერი რაც ჩვენს პლანეტაზე მოხდა, დაგვავიწყდება,,...მე არაფერს შეგახსენებ და შენც არადროს გადმომკრავ სიტყვას...დილით შენ მხარს იცვლი და მე ტანთ ჩავიცვამ...მერე გეტყვი „შეიძლება“-თქო და შენ რაიმე ეკლიან ფრაზას გამოუშვებ...მეც შევეცდები წაგკბინო, მაგრამ არაფერი გამომივა და გავიბუტები და შენ გულიანად გაგეცინება!...

მოდი და გავფრინდეთ სხვა პლანეტაზე, სადაც იისფერი ბალახი იზრდება...“

მე ყოველივე მახსოვს...შენ საუბრობდი და სარკმელს მიღმა სალუტებს ისროდნენ. ფეთქდებოდნენ შუშხუნები და ისმოდა ხალხის ხმები და ძაღლების ყეფა. ოთახში ბნელოდა და ფანჯრიდან შემოდიოდა ალიონი...მე გიმზერდი და შენ რაღაცას ელოდი და მერე მკითხე: მე ყველაფერი სწორად გავაკეთე?

. . . . . . . . . . . . . . . .

მერე შენ წახვედი . მე გული შემეკუმშა და თვალები გამიფართოვდა. ცრემლი დამშრალიყო, გული ყრუდ მიცემდა...თითქოს მთელი სხეული ერთ ყრუ და ცარიელ რეზერვუარს დაესგავსა, სადაც არაფერი, სულ არაფერი ესხა.

მადლობა შენ!

ეს იყო საუკეთესო ახალი წელი ჩემს ცხოვრებაში.

**ის თვალებს ახელს და ისრისავს ...**

„და სიყვარული გაიოცებს: ვითარ ეგების,

მოკვდავთაგანი იყოს ეგზომ სათნო და წმინდა?

და იქვე დასძენს--- ამ სახით ნებამ უფლისა

ჩვენ სასწაული მოგვივლინა ჯერარნახული.

მის ღვთიურ ნაკვთებს მარგალიტის სწორუპოვარი

ფერი გადაჰკრავს--უნაზესი და უმშვიდესი.

მისი ბადალი ჯერ ბუნებას არ შეუქმნია.

ხოლო სიტურფის სხვა საზომი არ არის ქვეყნად.“

**საათს დასცქერის ...**

-სამი უკლია..

**.ხელებს მომუშტავს და წამოიმართება, მხრებს გადაშლის და ღრმად ჩაისუნთქ-ამოისუნთქებს. ამ წუთებში კარი იღება და კვლავ ისმის რეჟისორის ასისტენტის ძახილი : „გიორგი ალექსანდროვიჩ!“ ასისტენტი კარში შემოიხედავს და წამის პაუზით თავისთვის ჩაიბურტყუნებს: „შენი დედაც, შენი ! ლოთები! შემცეს რა!“ ისმის კარის მკვეთრი მოჯახუნების ხმა. მასთან ერთად სრულდება გმირის პრინციპუი შემართება, ის მხრებში მოხრილი კვლავ მოწყვეტით ეშვება იატაკზე.**

**. . . . . . . .**

**კორიდორში ქაოსი მატულობას და ხმებიც გარკვევით ისმის:**

**„რა ვქნათ? ვისით შევცვალოთ? გადავდოთ? მოვხსნათ? დავრეკავ აბა მთავრეჟთან!...იქნებ ცოტაც მოვიცადოთ? “**

**ის საათის ციფერბლატს დიდხანს უჩუმრად დასცქერის.**

-წუთიც და შვიდი შესრულდება...აი შენი ფინიში, გიორგი ალექსანდროვიჩ! შენი კარიერა დასრულდა! წარუმატებელი და უბადრუკი!

ესე იგი, მორჩა და გათავდა!

ათი, ცხრა..რვა...შვიდი...ექვსი...ხუთი...ოთხი...სამი...ორი ...

**კორიდორიდან მოისმის ხმები:**

**გადაიდო! მორჩა! გადადეთ სპექტაკლი! რასთან დაკავშირებით? რა ვიცი, მოიფიქრეთ რაღაც...მსახიობი არ გამოცხადდა თეატრში!**

-მსახიობი არ გამოცხადდა თეატრში! ცხრამეტი საათი და ერთი წუთი!...

**გიორგი ალექსანდროვიჩი გამოდის ავანსცენაზე და იწყებს მონოლოგის კითხვას :**

„უსიერ ტევრში ამ ცხოვრების ნახევარგზაზე

ანაზდეულად გამოვფხიზლდი გზადაკარგული.

ენა ვერ იტყვის, თუ რამდენად იყო ტყე იგი.

უკაცრიელი, უდაბური და გაუვალი.

თვით მოგონებაც წამიერის ერთხელ ხილულის

საშინელია ამჟამადაც და შემზარავი.

ეს მოგონება თვით სიკვდილზე უმწარესია,

მაგრამ მე მინდა, რომ მოგითხროთ სულ სხვა საგნებზე,

იმათ ხილვათა მისაწვდომად, განსაცხადებლად.

ვეღარ გიამბობთ, ვით დავკარგე მე გზა მართალი

თურმე ჩემს თვალებს მორეოდათ ეგზომად რული,

ჯერაც ჭალაკი საშინელი არ გამეარა.

ბექობი რამე მეყსეულად შემომეჩეხა ,

ზე ავიხედე, დავინახე: ცთომილი სხივებს

ზეთავი მთისა შეემოსათ უცხო არილით.

აჰა, დაოკდნენ გულის ჩემის ტბისა ზვირთები,

წარსული ღამის სიმძიმილი გამომინელდა

და ვით მენავე ზღვაურისგან გამორიყული,

თვალს რომ შეავლებს ამბოხებულ ზღვის მღელვარებას,

ასევე ჩემი მწუხარებით ვნებული გული,

უკუ მოიქცა და გასცქერის მიჯნას გადავლილს,

რომლის ბადალი კაცს ხორციელს არ გადულახავს. ..“

პიესაში გამოყენებულია ფრაგმენტები უილიამ შექსპირის „მეფე ლირიდან“ და „ოტელოდან“ და დანტეს „ღვთაებრივი კომედიიდან“ და „ახალი ცხოვრებიდან“.